આપણા દેશના લોકો વિદેશ જાય તો ત્યાં ડાહ્યાડમરા થઇ જાય છે. અમુક તો વળી ત્યાં પણ લખણ ઝળકાવતા રહે છે. વિદેશમાં જ્યાં ઇન્ડિયન લોકો વધુ રહે છે ત્યાં હજુ પણ પાનની પિચકારીઓ જોવા મળે છે. જેને નથી સુધરવું એને કોઇ જ નથી સુધારી શકતું. હમણાં નેધરલેન્ડના પ્રાઇમ મિનિસ્ટર માર્ક રુટનો એક વિડિયો પણ વાઇરલ થયો હતો. માર્કથી પાર્લામેન્ટ હાઉસમાં કોફી ઢોળાઇ ગઇ. એમણે પોતાના હાથમાં ઝાડુ લઇને સફાઇ કરી. આપણા દેશના કેટલા નેતાઓ આવું કરી શકે? આપણે ત્યાં તો કેટલાક નેતાઓ બૂટની દોરીઓ પણ બીજા પાસે બંધાવે છે. હવે તો વિડિયો વાઇરલ થઇ જાય છે એટલે આપણા નેતાઓ ડરી રહ્યા છે. એની વૃત્તિ ખરેખર બદલાઇ છે કે નહીં એ સવાલ છે. માનસિકતા બદલે એ જરૂરી હોય છે.